JY LEES NOU Voorbladgesig-finalis: Nicola Smit
Leer ken Nicola Smit beter
(22) AU PAIR EN DEELTYDSE STUDENT, KRAAIFONTEIN
Het dit al ingesink dat jy een van die top-10 is?
Dis ’n wonderwerk. Ek is nogal gewoond aan teleurstelling. Op skool het ek hard gewerk, maar was nooit in die A-span nie; het nooit eerste gestaan nie. En nou dít! Ek kan dit eintlik nie glo nie. Sou ek wen, wil ek heel eerste my studies afbetaal.
Beste raad ooit?
My pa, Nico, sê dit maak nie saak hoe mooi of lelik, slim of dom, ryk of arm jy is nie, jy hanteer ander soos jy hanteer wil word. Hy glo elkeen het ’n stukkie magic.
Jy’t ingeskryf vir ons wedstryd; het jy ’n positiewe selfbeeld?
My ma, Adelle, het my ingeskryf! Nee, ek glo nie ek lyk so goed soos wat my vriende of familie dink nie. Ek druk myself altyd hard om beter te wees. Ek was nog altyd taamlik angstig. Ná skool het ek rustiger geraak en begin leer dit is nie nodig om soos ’n stoomtrein voort te woed nie. Nou geniet ek die lewe meer, en haal soms net asem . . .
Hou jy van Afrikaanse musiek en flieks?
Ek’s mal oor Dozi en geniet die lirieke van Karlien van Jaarsveld se liedjies. En ek het die fliek Pad na jou hart ge-love.
Jy is passievol oor kinders . . .
Kinders is ons toekoms. Dít is hoekom ek onderwys studeer en ’n au pair is.
Watter liefdadigheid sou jy graag wou ondersteun?
Die Dierebeskermingsvereniging. Dit breek my hart om verwaarloosde diere te sien. Ek haat ook die renosterstropery.